- Hindi News
- National
- पंचायत का फैसला : गुढ़ान गांव में डीजे पर रोक, बजाने पर 21 हजार रुपए जुर्माना
पंचायत का फैसला : गुढ़ान गांव में डीजे पर रोक, बजाने पर 21 हजार रुपए जुर्माना
कलानौर | गांवगुढ़ान की पंचायत ने शनिवार को एक बैठक कर फैसला लिया है कि गांव में किसी भी विवाह या समारोह में डीजे बजाने और लाउड स्पीकर बजाने पर प्रतिबंध रहेगा। गांव की चौपाल में ग्राम सरपंच अशोक की अध्यक्षता में आयोजित बैठक में पंचायत ने सर्वसम्मति से फैसला लिया कि गांव में कोई भी व्यक्ति किसी समारोह में डीजे या लाउड स्पीकर बजाएगा तो उल्लंघन करने वाले पर 21 हजार रुपए का जुर्माना होगा। इतना ही नहीं गांव में गाड़ी पर लाउड स्पीकर लगाकर प्रचार करने वालों से 1100 रुपए वसूले जाएंगे।
सरपंच अशोक ने बताया कि डीजे की आवाज के कारण ध्वनि प्रदूषण के साथ-साथ पशुओं को भी समस्या का सामना करना पड़ता है। बच्चों की पढ़ाई बुजुर्गों के स्वास्थ्य पर असर पड़ता है। डीजे के दुष्परिणाम को देखते हुए पंचायत ने गांव के हित में डीजे पर रोक लगाने का फैसला किया है। नियम का उल्लंघन करने वालों ने पंचायत की पांच सदस्यीय समिति निगरानी रखेगी। जुर्माने की राशि गांव के विकास में खर्च की जाएगी। इस मौके पर ग्राम पंचायत के पंच फकीर चंद, जयबीर, राजू, मुकेश, संदीप, सुनील, मंजू, सुमन, सरीन आदि उपस्थित थे।
tgl_Latn sot_Latn hin_Deva hin_Deva hin_Deva hin_Deva